ครม.เห็นชอบให้บริษัทการบินไทยฯเข้าสู่กระบวนการฟื้นฟูของศาลล้มละลาย เพื่อแต่งตั้งมืออาชีพมาบริหารให้ดำเนินกิจการต่อไปได้
ครม.เห็นชอบให้บริษัทการบินไทยฯเข้าสู่กระบวนการฟื้นฟูของศาลล้มละลาย เพื่อแต่งตั้งมืออาชีพมาบริหารให้ดำเนินกิจการต่อไปได้ พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม กล่าวว่า คณะรัฐมนตรีเห็นชอบแผนฟื้นฟู บริษัท การบินไทย จำกัด (มหาชน)ให้เข้าสู่กระบวนการฟื้นฟูของศาลล้มละลาย เพื่อให้บริษัทการบินไทยสามารถดำเนินกิจการต่อไปได้ โดยยอมรับเป็นการตัดสินใจที่ยากลำบาก แต่ได้พิจารณารายละเอียดอย่างรอบคอบและรัดกุมในทุกมิติ โดยเฉพาะในช่วงที่ประเทศไทยและทั่วโลกเผชิญปัญหาจากวิกฤติโควิด-19 ต้องสูญเสียรายได้จำนวนมาก จึงจำเป็นต้องรักษางบประมาณไว้เพื่อช่วยเหลือประชาชนในทุกภาคส่วน ที่กำลังได้รับความเดือดร้อนเผชิญทั้งวิกฤติเศรษฐกิจและการดำรงชีวิต ซึ่งแม้ไทยจะสามารถควบคุมสถานการณ์ด้านสุขภาพได้ระดับหนึ่ง แต่ยังต้องมีการฟื้นฟูและแก้ปัญหาให้ประชาชนสามารถทำมาหากินและมีรายได้ต่อไปในอนาคต อีกทั้งการตัดสินใจครั้งนี้คำนึงถึงความจำเป็น เพราะไม่ต้องการปล่อยให้การบินไทยเข้าสู่สถานะล้มละลาย ซึ่งอาจทำให้พนักงานกว่า 20,000 คน ต้องตกงาน ดังนั้นรัฐบาลจะสนับสนุนการดำเนินงานดังกล่าวอย่างเต็มที่ เพื่อให้สามารถดำเนินกิจการต่อไปได้ แม้จะไม่ได้รับเงินจากรัฐบาล แต่การขอให้การบินไทยอยู่ภายใต้การคุ้มครองของศาลและเข้าสู่กระบวนการฟื้นฟู ศาลจะแต่งตั้งมืออาชีพมาช่วยบริหารจัดการการบินไทยให้กลับมาเป็นสายการบินแห่งชาติและสร้างความรุ่งเรืองให้กับประเทศ ตลอดจนการปรับโครงสร้างของการบินไทยก็จะประสบความสำเร็จด้วยนายกรัฐมนตรี ระบุด้วยว่า การบินไทยเปรียบเสมือนทูตทางวัฒนธรรมที่โปรโมทประเทศไทยมาโดยตลอด จึงหวังว่าการช่วยเหลือครั้งนี้จะทำให้การบินไทยกลับมาแข็งแกร่งอีกครั้ง